जायखिजादोला फरायसा समनिफ्रायनो सुकुमार बसुमतारीया थैनाय समसिम बर’ राव-थुनलाइ आरो हारिमु साधनायाव लोब्बा दंमोन। बिथांनि जिउनि गाहाइ नोजोरानोमोन बिजाब फरायनाय आरो बिजाब रनसायनाय। बेनि फोरमाना गोजौआव मख’बोनाय बिजाबफोरा होयो। सुकुमार बसुमतारीया अराय फोथायोमोन दि बिजाबानो मानसिनि सोलोंथाइ आरो गियान लाबोनो हायो। बेनिखआयनो बिथाङा बिजाब फरायनाय आरो बिजाब रनसायनायनि सायाव बाराद्राय बिदेरथि होदोंमोन। बिथाङा गावखौनो गागि लिरगिरि, थुनलाइगिरि हिसाबै सिनायथि होलांनाय लोगोसे समाज सिबियारि आरो थुनलाइनि मावथि हिसाबैबो गावनि सिनायथि होलांबाय लोगोसे समाज सिबियारि आरो थुनलाइनि मावथि हिसाबैबो गावनि सिनायथि होना थांदों। बायदि हारि, हारिसा, बोरोन, राव-धोरोमनि गेजेराव राइजो जानाय सुबुं समाजाव सुकुमार बसुमतारीनि बादि समाज सांग्रांथि आरो समाज सिबियारिनि गोनांथिया जोबोर गोनांथार। सुकुमार बादि गुवार गोसो आरो मानसिखौ मोजां मोननाय सुबुंनि थार बिफावनि थाखायनो गलाय मोनदेर सुबुं समाजा मोगा-मोगि जानाय गोब्राब आरो फोलेरारि दांगा हांगामानिफेराय जों बारग’ना थानो हादों बुंजायो।